Mānga ya 52: Ngideoni ne Bana-balume 300
LELO ubamone bilongibwa pano’bi? Bano bonso i basola Bene Isalela. Bana-balume babandamine’ba batomanga mema. Wimene kubwipi nabo’u i Mutyibi Ngideoni. Utalanga mobatomena mema.
Jingulula senene kwishila kwa mutomeno wa bano bana-balume. Bamo i babandamine mapala abo pa mema. Ino umo ye wimene koku utapula mema na kikasala, mwanda wa kutala bipita koku ne koku. Kino kidi na mvubu, mwanda Yehova wanena Ngideoni atonge enka boba batoma koku bakebakeba. Ino bashele, Leza wanena kwibajokeja. Tutalei mwanda mwine.
Bene Isalela abatanwa na makambakano monka. Mwanda kebakōkelepo Yehova. Bene Midyana abebakomena ne kwibamwesha malwa. Penepo, Bene Isalela abadidila Yehova ebakwashe, Yehova waivwana kudila kwabo.
Yehova walombola Ngideoni ateakanye basola, penepo Ngideoni wabungakanya basola 32000. Ino kudi bantu 135000 ba kulwa na Isalela. Kadi papo Yehova wasapwila Ngideoni amba: ‘Bantu bodi nabo abavula.’ Mwanda waka Yehova wanena uno muswelo?
Mwanda shi Isalela anekenye bulwi, basa kwianya’mba i abo bene banekenya. Basa kulanga’mba ke bukwashipo bwa Yehova bobatyumwina. O mwanda Yehova wanena Ngideoni’mba: ‘Nena bonso ba moyomoyo bajokele kunja.’ Ngideoni pa kulonga uno muswelo, basola 22000 abajoka. Kubashala enka bantu 10000 ba kulwa na basola 135000 bonso’ba.
Ino, ivwana! Yehova wanena’mba: ‘Bantu bodi nabo bakidi monka bangi.’ Penepo kasapwila Ngideoni akatomeje bantu mema ku ou munonga’u ne kujokeja bantu bonso batoma koku babandamine mapala abo pa mema. Yehova watyipe’mba: ‘Nkemupa bushindañani na bantu 300 kete batoma koku bakebakeba.’
Papo kitatyi kya kulwa kibabwana. Ngideoni kaabanya bandi bana-balume 300 mu bisumpi bisatu. Wape muntu ne muntu kimpungidi, ne mutyibi ne kimuni munda. Ke kubwipi na pa bukata bwa bufuku, abajokoloka kitūlo kya basola balwana nabo. Kupwa abavumija bimpungidi ne kuboyola mityibi, ne kwela lwanji pa kimo’mba: ‘Kipete kya Yehova ne kya Ngideoni!’ Basola balwana pa kubuka, abavutakanibwa ñeni ne kuzakala. Abo bonso abashilula kunyema, Bene Isalela abatyumuna divita.
Batyibi shapita 6 ku 8.
Bipangujo
- Mwanda waka Bene Isalela abatanwa na makambakano ne abatanwa nao namani?
- Mwanda waka Yehova wasapwila Ngideoni amba bantu ba bulwi badi nabo i bavule?
- Ngideoni washala na bana-balume banga pa kupwa kujokeja ba moyomoyo?
- Tala pa kifwatulo ushintulule mwatyepejeja Yehova kibalwa kya ba bulwi ba Ngideoni ke bantu 300.
- Ngideoni waabanya namani bantu 300, ne Isalela wanekenya bulwi muswelo’ka?
Bipangujo bikwabo
- Tanga Batyibi 6:36-40.
Ngideoni wājingulwile namani kiswa-mutyima kya Yehova?
Netu dyalelo tuyukanga namani kiswa-mutyima kya Yehova? (Nk. 2:3-6; Mat. 7:7-11; 2 Tem. 3:16, 17)
- Tanga Batyibi 7:1-25.
I ñeni’ka yotukokeja kuboila ku bantu 300 bādi nyeke bakebaketa kupita boba kebādipo batadija? (Bat. 7:3, 6; Loma 13:11, 12; Ef. 5:15-17)
Bantu 300 bēfundile na kutala Ngideoni, le netu twifundanga namani na kutala Yesu Kidishitu Ngideoni Mukatampe? (Bat. 7:17; Mat. 11:29, 30; 28:19, 20; 1 Pet. 2:21)
Batyibi 7:21 witukwasha namani tusangele kwingila mingilo yonso yobetupa mu bulongolodi bwa Yehova? (1 Kod. 4:2; 12:14-18; Yak. 4:10)
- Tanga Batyibi 8:1-3.
Potukimba kupwija myanda yotwepya na tutu nansha na kaka, i ñeni’ka yotukokeja kuboila ku muswelo wāpwijije Ngideoni lupata na Bene Efelaimi? (Nk. 15:1; Mat. 5:23, 24; Luka 9:48)
lua_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn ceb_Latn bem_Latn bem_Latn bem_Latn bem_Latn lua_Latn ceb_Latn kon_Latn cjk_Latn run_Latn kon_Latn lua_Latn kon_Latn kin_Latn kon_Latn bem_Latn